El Sur (the South), sicasí, ye un términu que nun s'usa, fora del ámbetu estadísticu, pa referise al sur xeográficu del país, sinon que aveza a utilizase pa denomar a los estaos que llucharon nel bandu de los Estaos Confederaos d'América na guerra civil d'Estaos Xuníos. Ente ellos inclúinse lo que se conoz como Sur Profundu (Deep South), formáu por aquellos estaos nos que la economía de plantaciones basaes nel trabayu esclavu yera la principal fonte de riqueza primero de la guerra civil: Georgia, Alabama, Carolina del Sur, Mississippi y Luisiana. Pero Arizona y Nuevu Méxicu, que xeográficamente comparten llatitú con toos ellos nun suelen considerase parte d'ellos, y hai estaos que permitíen la esclavitú primeru de la guerra civil, como Delaware, Maryland y el distritu de Columbia, nun s'inclúin na definición, quiciás porque pesie a esti fechu caltuviéronse dientru de la Xunión. De magar la década de 1960, col xorrecimientu del Movimientu polos Derechos Civiles, estos estaos foron alliniándose cada vegada más, neto nos aspectos culturales que nos económicos y los políticos, colos estaos del norte, y munches persones, empreses, instituciones públiques y privaes considérenlos parte de la rexón Mediu Atlántica o Noreste. Sicasí, la Oficina del Censu sigue considerándolos, a efectos estadísticos, como estaos sureños.